PALVELUSOPIMUS – KANSALLINEN METATIETOVARANTO

# Sopijaosapuolet

Kansalliskirjasto

PL 15 (Unioninkatu 36)

00014 Helsingin yliopisto

0313471-7

(jäljempänä Kansalliskirjasto)

Organisaation nimi

osoitetiedot

[täytä y-tunnus]

(jäljempänä Organisaatio)

Molemmat jäljempänä sopijaosapuolet.

# Määritelmiä

* ***Metatietovarannolla***tarkoitetaan tämän sopimuksen solmineiden organisaatioiden yhteistä kansallista metatiedon työskentely- ja toimintaympäristöä. Sen avulla tuotettu kirjastoaineistojen metatieto rikastein­­­­een säilytetään yhdessä paikassa, joka on kirjastojärjestelmäarkkitehtuurissa taustajärjestelmässä sijaitseva keskitetty tietovaranto. Sen sisältämää metatietoa voidaan esittää asiakkaille eri asiakasliittymissä.
* ***Metatiedolla*** tarkoitetaan tiedon kontekstia, sisältöä ja/tai rakennetta sekä niiden hallintaa ja käsittelyä kuvaavaa tietoa. Tätä tietoa voidaan käyttää mm. aineiston hakuun, paikallistamiseen ja tunnistamiseen. Myös auktoriteetit ovat metatietoa*.*
* ***Kuvailulla*** tarkoitetaan kuvailun kohteen identifiointia, bibliografista kuvailua, sisällönkuvailua ja auktoriteettivalvontaa ja -tuotantoa. Kuvailun tehtävä on mahdollistaa halutun aineiston löytäminen, identifiointi, valinta, paikantaminen ja käyttöön saaminen. Kuvailussa käytetään kansainvälisiä ja näihin perustuvia kansallisia standardeja, jotka takaavat metatietojen yhteensopivuuden eri järjestelmissä.
* ***Auktoriteetilla*** tarkoitetaan termin tai nimen standardoitua, yhtenäistä muotoa. Yhdelle asialle on yksi hakumuoto tai useita hyväksyttyjä muotoja yhteenlinkitettynä. Auktoriteetti tallennetaan erilliseen tietueeseen, jossa on nimen tai termin ohjeellinen muoto sekä mahdolliset viittaukset ja lisätiedot. Auktoriteettien näyttämisessä ja vaihdossa huomioidaan tietosuojalainsäädäntö teknisiä menetelmiä käyttäen. Auktoriteetteja tuotetaan metatietovarannon yhteydessä toimivassa tietokannassa, joka mahdollistaa auktoriteettien keskitetyn kansallisen tuotannon ja hyödyntämisen sekä kansallisen ja kansainvälisen vaihdettavuuden muiden organisaatioiden kanssa. Organisaatio ei tuota auktoriteetteja, ellei siitä ole tässä sopimuksessa nimenomaisesti sovittu.
* ***Kansalliskirjaston asiakastietojärjestelmällä*** tarkoitetaan järjestelmää, jossa ylläpidetään Kansalliskirjaston asiakasorganisaatioiden ja näiden yhteyshenkilöiden yhteys- ym. tietoja.
* ***Kansallisbibliografia-aineistolla*** tarkoitetaan Suomen kansallisbibliografiaa eli luetteloa suomalaisesta julkaisutuotannosta: kirjoista vuodesta 1488 lähtien, lehdistä vuodesta 1771, sarjajulkaisuista, kartoista, äänitteistä, nuoteista sekä audiovisuaalisesta ja elektronisesta aineistosta. Kansallisbibliografian tiedot sisältyvät kansalliseen metatietovarantoon.
* ***CC0-lisenssillä*** tarkoitetaan CC0 1.0 Yleismaailmallinen -lisenssiä, joka on kuvattu liitteessä 3.
* ***Rajoitetulla käyttöoikeudella*** tarkoitetaan oikeutta tallentaa metatieto metatietovarantoon Kansalliskirjaston sekä muiden metatietovarantoa hyödyntävien organisaatioiden käyttöön (ml. muokattavaksi) sekä vapaasti haettavaksi internetissä.

# 3. Sopimuksen tausta ja tarkoitus

Suomesta on puuttunut kirjastojen yhteinen kansallinen tietokanta, joka kirjastojen yhteisenä tietovarantona rakentaa perustan kansallisille kirjastopalveluille. Kukin kirjasto on huolehtinut oman aineistonsa kuvailusta omaan paikalliseen tietokantaansa. Tämän sopimuksen tarkoituksena on luoda ja ylläpitää kansallista metatietovarantoa, joka sisältää keskitetysti kirjastoaineistojen metatiedot. Kansallinen metatietovaranto toimii sopimuksen solmineiden organisaatioiden metatiedon varantona. Se mahdollistaa aineistoja kuvailevien metatietojen kansallisen ja kansainvälisen yhteiskäytön, jonka kautta muiden organisaatioiden tekemän kuvailutyön täysipainoinen hyödyntäminen helpottuu ja erilaiset kuvailutarpeet vähenevät. Keskitetyt palvelinratkaisut ja hyvä tietoturva tuovat toimintaan kustannussäästöjä ja tehokkuutta. Lisäksi kuvailu yhdenmukaistuu ja metatiedon laatu paranee. Metatietovarannon pohjalta on nykyistä helpompi luoda muita uusia kansallisia verkkopalveluita ja vaihtaa metatietoja kansainvälisten yhteistyökumppanien kanssa silloin, kun metatiedon käyttöoikeudet sen mahdollistavat.

# 4. Sopimuksen kohde

Tällä sopimuksella sovitaan metatietovarannon ylläpitämiseen ja kehittämiseen liittyvästä yhteistyöstä, sopijaosapuolten tehtävistä ja vastuista sekä metatietovarannon käytöstä.

# 5. Metatietovarantoon liittyvään sopimukseen sitoutuminen

Metatietovaranto on vapaassa hakukäytössä internetissä, mutta sen käyttäminen kuvailevan metatiedon tuotantoympäristönä edellyttää ohjelmistolisenssiä ja palvelinympäristön ylläpitosopimuksen solmimista.

Sopimuksen solmimisen hetkellä voimassaoleva palvelinympäristön ylläpitosopimus on liitteenä 1.

Allekirjoittamalla tämän palvelusopimuksen Organisaatio sitoutuu noudattamaan edellä mainittua sopimusta ja sen päivityksiä.

Mikäli Organisaatio ei halua sitoutua em. sopimuksen päivitykseen, on sillä kohdassa 17 kuvattu oikeus irtisanoa tämä sopimus.

# 6. Kustannukset

Ohjelmistolisenssin hankintakustannus, ohjelmiston tuki- ja ylläpitomaksut, palvelinympäristön ylläpitoon liittyvät kustannukset sekä palvelun kehittäminen ja tuki Kansalliskirjastossa katetaan opetus- ja kulttuuriministeriön rahoituksella (perus- ja täydentävää rahoitusta) edellyttäen, että eduskunta myöntää tarvittavan rahoituksen, eikä niistä aiheudu kuluja Organisaatiolle. Muutoin kumpikin sopijaosapuoli vastaa kustannuksistaan itse.

Kansalliskirjasto tiedottaa rahoituksessa tapahtuvista mahdollisista muutoksista heti tiedon saatuaan ja neuvottelee organisaatioiden kanssa ratkaisuvaihtoehdoista. Mikäli rahoittaja muuttaa metatietovarannon rahoitusta olennaisesti, tarkistetaan sopimusta vastaamaan uutta tilannetta. Mikäli neuvotteluissa ei päästä yhteisymmärrykseen, on molemmilla sopijaosapuolilla kohdassa 17 kuvattu oikeus irtisanoa tämä sopimus.

# 7. Kansalliskirjaston velvollisuudet ja oikeudet

**7.1 Metatietovarannon ylläpito**

**7.1.1 Tekninen ylläpito**

Kansalliskirjasto ylläpitää ja päivittää soveltuvin osin yhteistyössä kolmansien osapuolten kanssa metatietovarannon tietojärjestelmää ja siihen liittyviä sovellusohjelmistoja.

Kansalliskirjasto vastaa ohjelmistopäivitysten koordinoinnista.

Kansalliskirjasto seuraa yhteistyössä palvelinympäristön ylläpitäjän kanssa palvelinympäristön kapasiteettia ja kehittää palvelinympäristön toimivuutta.

**7.1.2 Laadullinen ylläpito**

Kansalliskirjasto huoltaa metatietovarantoa säännöllisesti esim. yhdistämällä tuplatietueita ja erottelemalla väärinyhdistyneitä tietueita. Näin Kansalliskirjasto pyrkii varmistamaan, että teosta tai aineistoa koskeva metatieto tallennetaan tietovarantoon vain kerran. Kansalliskirjasto myös huolehtii keskitetysti suuremmista massakorjauksista kuten esim. formaattikonversioista.

**7.1.3 Sisällöllinen ylläpito**

Kansalliskirjasto on vastuussa kansallisbibliografia-aineiston ja kansallisten auktoriteettien tuotannosta metatietovarantoon.

**7.1.4 Sopimusten ylläpito**

Kansalliskirjasto päivittää ja hallinnoi ohjelmistolisenssi- ja palvelinympäristön ylläpitoa koskevia sopimuksia.

**7.2 Metatietovarantoa koskeva ohjeistus ja yhteistyön koordinointi**

Kansalliskirjasto ylläpitää yhteistyössä organisaatioiden kanssa kuvailu-, luettelointi- ja teknisiä ohjeita verkossa ja tiedottaa niiden muutoksista.

Kansalliskirjasto koordinoi organisaatioiden yhteistyöverkostoa, jonka tavoitteena on edistää kuvailun yhteismitallisuutta.

**7.3. Kehittämistehtävät**

Kansalliskirjasto seuraa metatietovarantoon vaikuttavien kansainvälisten standardien kehitystä. Kansalliskirjasto päivittää kohdassa 7.2. tarkoitettuja ohjeita vastaamaan standardeissa tapahtuneita muutoksia.

**7.4. Koulutus**

Kansalliskirjasto tarjoaa aineistojen kuvailun ja tiedontallennusformaattien koulutusta.

**7.5. Metatiedon käyttöön asettaminen**

**7.5.1** Kansalliskirjastolla on oikeus käyttää Organisaation CC0-lisenssillä tallentama metatieto (kohta 8.1.2.) CC0-lisenssiehtojen mukaisesti.

**7.5.2** Kansalliskirjastolla on oikeus tarjota Organisaation rajoitetulla käyttöoikeudella tallentama metatieto (kohta 8.1.3) organisaatioiden käyttöön kohdan 8.2.2. mukaisesti. Kansalliskirjastolla on oikeus tarjota metatieto vapaaseen hakukäyttöön internetissä.

# 8. Organisaation velvollisuudet ja oikeudet

**8.1. Metatiedon tuottaminen/toimittaminen metatietovarantoon**

**8.1.1** Organisaatiolla on velvollisuus tallentaa (tuottaa, toimittaa ja/tai täydentää) kokoelmiinsa kuuluvaan aineistoon liittyvää metatietoa metatietovarantoon noudattaen kohdassa 7.2. tarkoitettuja kulloinkin voimassa olevia ohjeita. Organisaation tulee ilmoittaa metatiedon käyttöoikeudet CC0 (8.1.2.) tai rajoitettu käyttöoikeus (8.1.3.) Kansalliskirjaston antaman ohjeistuksen mukaisesti.

**8.1.2** Metatieto CC0-lisenssillä: Organisaatio on velvollinen tallentamaan metatietovarantoon CC0-lisenssillä metatiedon

* jonka Organisaatio on tuottanut itse,
* jonka Organisaatio on saanut kolmannelta osapuolelta CC0-lisenssillä.

**8.1.3**. Metatieto rajoitetulla käyttöoikeudella: Muun kuin CC0-lisenssillä metatietovarantoon tallentamansa metatiedon Organisaatio on velvollinen antamaan metatietovarantoon osallistuvien Organisaatioiden sekä Kansalliskirjaston muokattavaksi ja hyödynnettäväksi kohtien 7.1.2. (laadullinen ylläpito), 7.5.2 (metatiedon käyttöön asettaminen), ja 8.2.2. (metatiedon hyödyntäminen) mukaisesti.

**8.1.4.** Organisaatio vastaa siitä, että sillä on oikeus tallentaa metatieto metatietovarantoon ilmoituksensa mukaisesti (8.1.2. tai 8.1.3.) eivätkä lainsäädäntö tai esim. sen kolmansien osapuolten kanssa solmimat sopimukset estä, kiellä tai muuten rajoita tätä.

Organisaatio vastaa lisäksi siitä, että sen metatietovarantoon tallentama aineisto ei loukkaa kolmannen osapuolen oikeuksia tai yksityisyyttä taikka sisällä lainvastaista materiaalia. Mikäli Organisaatio havaitsee mahdollisen oikeudenloukkaus- tai lainvastaisen tilanteen tulee Organisaation ottaa viipymättä yhteyttä Kansalliskirjastoon.

**8.2 Metatiedon hyödyntäminen**

**8.2.1.** CC0-lisenssillä tallennettu metatieto on Organisaation käytettävissä CC0-ehdoin.

**8.2.2**. Rajoitetutulla käyttöoikeudella tallennettu metatieto (kohta 8.1.3): Organisaatiolla on oikeus saada käyttöönsä tarvitsemansa osa omiin kokoelmiinsa sisältyvään aineistoon liittyvästä metatiedosta. Organisaatiolla on pysyvä oikeus käyttää metatietoja omissa kokoelmatietokannoissaan.

**8.2.3**. Organisaatiolla ei ole oikeutta mahdollistaa kolmannelle osapuolelle pääsyä metatietovarantoon oman kirjastojärjestelmänsä, jonkin muun ylläpitämänsä järjestelmän kautta tai muulla tavoin.

**8.3 Tekninen ylläpito**

Organisaatio vastaa itse tarvittavien asiakasohjelmistojen asennuksesta ja konfiguroinnista omille laitteilleen. Jos Organisaation rajapintoihin ja järjestelmiin, joiden kautta tietoa siirretään metatietovarannon ja paikalliskannan välillä (esim. IP-osoitteisiin tai palomuurimäärityksiin) tehdään muutoksia, tulee Organisaation tiedottaa asiasta Kansalliskirjastolle.

Organisaatio vastaaomien järjestelmiensä tietoturvasta.

**8.4. Kehitystyö**

Organisaatiolla on oikeus osallistua metatietovarannon kehittämiseen kohdassa 9 mainittujen työryhmien kautta tai tekemällä kehittämisehdotuksia suoraan Kansalliskirjastolle.

**8.5 Asiakastietojen ylläpito**

Organisaatio ylläpitää ajantasaisia yhteyshenkilö- ja osoitetietoja Kansalliskirjaston antaman ohjeistuksen mukaisesti ja henkilökuntansa käyttäjätunnuksia metatietovarannon käyttäjähallintajärjestelmässä.

**8.6** **Henkilökunnan koulutus**

Organisaatio antaa tarvittaessa omalle henkilöstölleen aineistojen kuvailun ja tiedontallennusformaattien koulutusta.

# 9. Yhteistyön organisointi

Metatietovarannon kehittämistä varten on perustettu ohjausryhmä sekä työryhmiä. Kansalliskirjasto vastaa kansallisen metatietovarannon toiminnasta ja kehittämisestä ohjausryhmän linjausten mukaisesti. Metatietovarannon ylläpitäjänä Kansalliskirjasto tekee viime kädessä siihen liittyvät päätökset organisaatioiden kanssa neuvoteltuaan, pois lukien opetus- ja kulttuuriministeriön tekemät rahoituspäätökset.

# 10. Immateriaalioikeudet

Organisaatio siirtää pysyvästi ja vastikkeetta Kansalliskirjastolle sille mahdollisesti syntyvät tekijänoikeuslakiin perustuvat oikeutensa (TekijäL 49§). Organisaatiolla olevat metatiedon käyttöoikeudet on määritelty kohdassa 8.2.

# 11. Vastuu oikeudenloukkauksista

Jos jompaakumpaa sopijaosapuolta vastaan esitetään metatietovarantoon tai sen sisältämän metatiedon käyttöön perustuvia immateriaalioikeuksiin liittyviä vaatimuksia tai muita vaatimuksia, se sopijaosapuoli jonka sopimusrikkomukseen tai toimittamaan aineistoon vaatimus perustuu, on velvollinen vastamaan vaatimuksiin toisen sopijaosapuolen puolesta omalla kustannuksellaan. Sopijaosapuoli vastaa siitä, ettei immateriaalioikeuksia koskevista vaatimuksista tai muista vaatimuksista aiheudu toiselle sopijaosapuolelle oikeudenkäyntikuluja eikä vahingonkorvaus- tai muita kolmannelle osapuolelle maksettavia kustannuksia tai muita vastuita kolmatta osapuolta kohtaan.

Tämä pykälä jää voimaan sopimuksen päättymisestä huolimatta.

# 12. Vastuuvapaus

Metatietovaranto toteutetaan Kansalliskirjaston, organisaatioiden ja ulkopuolisten toimijoiden yhteistyönä. Tästä syystä Kansalliskirjasto ei vastaa siitä että metatietovarannon sisältö on virheetöntä tai kattavaa.

Metatietovaranto ja sen tuotantoympäristö toteutetaan osittain kolmansien osapuolten ohjelmistoilla ja palveluilla. Kansalliskirjasto sitoutuu siihen, että em. ohjelmistojen ja palvelujen soveltuvuus pyritään varmistamaan vaatimusmäärittelyjen ja testauksen avulla. Kansalliskirjasto ei vastaa em. ohjelmistojen tai palvelujen soveltuvuudesta, toiminnasta tai toiminnallisuuksista.

# 13. Sopimusrikkomus ja sen seuraamukset

Sopimus voidaan purkaa, jos jompikumpi sopijaosapuoli olennaisesti rikkoo tämän sopimuksen ehtoja, eikä korjaa rikkomustaan kuukauden kuluessa siitä, kun toinen sopijaosapuoli on kirjallisesti siitä huomauttanut. Mikäli rikkomusta ei ole mahdollista korjata, on toisella sopijaosapuolella oikeus purkaa sopimus välittömästi.

Kansalliskirjastolla on myös oikeus poistaa käyttöoikeus Organisaatiolta tai sen toimipisteeltä, jos Organisaatio rikkoo sopimuksen kohdassa 8.1. (metatiedon tuottaminen/toimittaminen) ja 8.2. (metatiedon hyödyntäminen) määriteltyjä ehtoja. Käyttöoikeus voidaan palauttaa jos voidaan varmistua siitä, ettei sopimusrikkomuksia jatkossa enää tapahdu. Muutoin sopimus puretaan.

# 14. Vahinkojen korvaaminen

Sopijaosapuolet rajoittavat tämän sopimuksen rikkomisesta mahdollisesti aiheutuvien vahingonkorvausten määrän toiselle sopijaosapuolelle aiheutuneeseen välittömään vahinkoon. Näin ollen vahingonkorvauksen ulkopuolelle jäävät kaikki välilliset ja epäsuorat vahingot. Kansalliskirjaston enimmäisvastuu Organisaatiolle tämän sopimuksen perusteella on 500 €.

Organisaation enimmäisvastuu Kansalliskirjastolle on 5000 €.

Edellä mainittuja vahingonkorvausvastuun rajoituksia ei sovelleta:

* jos vahingonkorvausvastuu perustuu kolmannen osapuolen kanssa solmitun sopimuksen rikkomiseen,
* jos sopijaosapuoli on aiheuttanut vahingon tahallisesti tai törkeällä huolimattomuudella, rikkonut salassapitositoumusta, kopioinut tai käyttänyt ohjelmistoa sopimuksen vastaisesti,
* jos vahinko on aiheutunut siitä, että aineisto loukkaa kolmannen osapuolen oikeuksia, yksityisyyttä tai sisältää lainvastaista materiaalia
* jos kyseessä on kohdassa 11 tarkoitettu tilanne.

# 15. Ylivoimainen este

Sopijaosapuoli vapautuu velvoitteistaan sellaisten seikkojen vuoksi, joiden se osoittaa aiheutuneen vaikutusmahdollisuuksiensa ulkopuolella olevasta esteestä, jota sen ei kohtuudella voida edellyttää ottaneen huomioon sopimuksen tekohetkellä ja jonka seurauksia sopijaosapuoli ei myöskään ole kohtuudella voinut estää.

Jos sopimusvelvoitteen viivästyminen johtuu yllämainitusta ylivoimaisesta esteestä, sopimusvelvoitteen täyttämisaikaa jatketaan niin paljon kuin kaikki tapaukseen vaikuttavat olosuhteet huomioon ottaen on pidettävä kohtuullisena.

Sopijaosapuolen on viipymättä ilmoitettava ylivoimaisesta esteestä kirjallisesti toiselle sopijaosapuolelle, samoin kuin esteen lakkaamisesta.

# 16. Tietojen luottamuksellisuus

Sopijaosapuolet vastaavat siitä, että toisen sopijaosapuolen luovuttamia tietoja käsitellään luottamuksellisina, eikä asiakaskohtaisia yksittäisiä tietoja luovuteta, käytetä tai julkaista tämän sopimuksen voimassaoloaikana tai sen jälkeen muuta kuin sopimusvelvoitteiden täyttämisen vaatimiin tarkoituksiin ja laajuudessa.

Luottamuksellisena tietona ei kuitenkaan pidetä tietoa, joka on:

* julkisuuslainsäädännön nojalla ilmaistava
* luovutushetkellä yleisesti tunnettua
* saatavilla julkisista lähteistä
* tullut luovutushetken jälkeen yleisesti tunnetuksi tai saataville muutoin kuin tiedon vastaanottaneen sopijaosapuolen toimien tai laiminlyöntien tähden
* ennen tiedon luovutusta tiedon vastaanottaneen sopijaosapuolen tiedossa ilman että se on saatu suoraan tai epäsuoraan toiselta sopijaosapuolelta.

# 17. Sopimuksen voimassaolo ja uudistaminen

Tämä sopimus tulee voimaan kun molemmat sopijaosapuolet ovat sen asianmukaisesti allekirjoittaneet. Sopimus on voimassa toistaiseksi.

Kummallakin sopijaosapuolella on oikeus irtisanoa sopimus kuuden (6) kuukauden irtisanomisajalla.

Sekä Kansalliskirjastolla että Organisaatiolla on oikeus irtisanoa sopimus kahden (2) kuukauden irtisanomisajalla, mikäli kohdan kuusi viimeisen kappaleen mukaisissa neuvotteluissa ei päästä yksimielisyyteen.

Sopimus voidaan myös purkaa kohdan 13 mukaisesti.

Sopimuksen päättymisestä huolimatta metatietovarantoon tallennettu metatieto jää pysyvästi metatietovarantoon osallistuvien organisaatioiden ja Kansalliskirjaston käytettäväksi samoin ehdoin kuin tämän sopimuksen voimassa ollessa.

Sopimuksen päättymisestä huolimatta Organisaation käytössä ollut metatieto jää pysyvästi Organisaation käytettäväksi samoin ehdoin kuin tämän sopimuksen voimassa ollessa.

# 18. Sopimuksen muuttaminen

Tätä sopimusta voidaan muuttaa vain molempien sopijaosapuolten asianmukaisesti allekirjoittamalla asiakirjalla.

# 19. Sopimuksen siirtäminen

Sopijaosapuolella ei ole oikeutta ilman toisen sopijaosapuolen suostumusta osaksikaan siirtää tätä sopimusta kolmannelle osapuolelle. Kansalliskirjastolla on kuitenkin oikeus siirtää sopimukseen liittyvät oikeutensa ja velvollisuutensa yksikölle, jolle Kansalliskirjaston tämän sopimuksen aihealueeseen liittyvät tehtävät siirtyvät.

Tilanteissa, joissa organisaatiot yhdistyvät, voidaan tehdä uusi sopimus tai Kansalliskirjaston suostumuksella siirtää sopimus.

# 20. Sovellettava laki

Sopimukseen sovelletaan Suomen lakia.

# 21. Yhteyshenkilöt

Kumpikin sopijaosapuoli nimeää yhteyshenkilön tätä sopimusta koskevien asioiden hoitoa varten. Yhteyshenkilön vaihtumisesta on ilmoitettava välittömästi toiselle sopijaosapuolelle.

Kansalliskirjaston sopimusyhteyshenkilönä toimii:

Lassi Lager

Kansalliskirjaston kirjastoverkkopalvelut

PL 15 (Unioninkatu 36)00014 HELSINGIN YLIOPISTO

puhelin: 050 415 4879

s-posti: lassi.lager@helsinki.fi

Organisaation sopimusyhteyshenkilönä toimii:

[täytä nimi ja yhteystiedot tähän]

# 22. Sopimuskappaleet

Tätä sopimusta on laadittu kaksi yhdenmukaista kappaletta, yksi kummallekin sopijaosapuolelle.

# 23. Liitteet

Tähän sopimukseen kuuluu sen erottamattomana osana liitteet.

Sopimuksen allekirjoittamisen hetkellä sopimukseen kuuluu

Liite 1 Palvelinympäristön ylläpitosopimus

Liite 3 CC0-lisenssi

Liite 4 Tietosuoja

sekä muut tässä listatut asiakaskohtaiset liitteet.

Kansalliskirjasto ylläpitää ajantasaista listaa sopimuksen liitteistä julkisilla verkkosivuillaan. Kansalliskirjasto ilmoittaa verkkosivun osoitteesta ja sen muutoksista Organisaatiolle.

# 24. Allekirjoitukset

Helsingissä, \_\_\_\_\_2019 \_\_\_\_\_\_\_\_\_\_\_\_, \_\_\_\_\_2019

Kansalliskirjasto, Helsingin yliopisto Organisaation nimi

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kristiina Hormia-Poutanen [ nimen selvennys]

Johtaja [titteli]

Helsingissä, \_\_\_\_\_2019

Kansalliskirjasto, Helsingin yliopisto

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
 Cecilia af Forselles

Ylikirjastonhoitaja